## Carlos Mazón destaca que el Consell “xafa l’accelerador” per a rehabilitar el grup d’habitatges Miguel Hernández i atendre una petició “social i històrica” de la ciutat d’Alacant

*** El president de la Generalitat ha visitat el conjunt d'habitatges, les obres de rehabilitació dels quals es reprendran dilluns que ve
* La fase primera de les obres compta amb un pressupost de prop de 4 milions d'euros i beneficiarà 20 famílies
* La segona fase de l'actuació suposarà una inversió d'11,9 milions d'euros i permetrà adequar els habitatges de 40 famílies més
* El president ha reiterat l'aposta del Consell per impulsar habitatges socials i de protecció oficial i reduir impostos per a accedir a habitatges de renda lliure**

**Alacant.**

​​​​​​​El president de la Generalitat, Carlos Mazón, ha destacat que el Consell “xafa l’accelerador” per a rehabilitar el grup d’habitatges Miguel Herández i atendre una “petició social i històrica” de la ciutat d’Alacant “que s’estava eternitzant”.

Així ho ha manifestat durant la seua visita al conjunt d’habitatges Miguel Hernández d’Alacant, les obres de rehabilitació dels quals es reprendran este dilluns, a la qual també han assistit la vicepresidenta i consellera de Serveis Socials, Igualtat i Habitatge, Susana Camarero, i l’alcalde d’Alacant, Luis Barcala.

D’esta manera, ha subratllat que el nou Consell “complix amb deures pendents, a velocitat rècord”, i ha avançat que de manera paral·lela s’iniciarà la segona fase de rehabilitació del grup d’habitatges Miguel Hernández “per a atendre les famílies que estan esperant que s’executen els seus drets socials”.

En concret, el president ha explicat que les obres que permetran completar la rehabilitació integral de l’edifici de la plaça María Yolanda Escrich Forniés d’Alacant, situat en els números 5 i 6, on habiten 20 famílies, tindran un cost pròxim als 4 milions d’euros i un termini d’execució de 16 mesos.

Cal recordar que esta actuació va ser paralitzada en 2022 per l’anterior empresa adjudicatària després de continus incompliments contractuals, per la qual cosa l’actual Conselleria de Serveis Socials, Igualtat i Habitatge ha tornat a adjudicar les obres de rehabilitació el mes de setembre passat.

Així mateix, Mazón ha reiterat l’aposta del Consell per les polítiques socials en matèria d’habitatge, i ha assegurat que esta serà “la legislatura de l’habitatge”, entés com un “dret social bàsic de tota la ciutadania valenciana”, per la qual cosa impulsarà habitatges socials i de protecció oficial i reduirà impostos per a facilitar l’accés a habitatges de renda lliure.

El cap del Consell ha recordat que la Llei d’acompanyament de 2024 preveu tipus superreduïts en l’Impost de Transmissions Patrimonials per a les persones de menys de 35 anys i els col·lectius més necessitats (famílies nombroses i monoparentals, persones amb discapacitat, dones objecte de violència de gènere o famílies amb recursos baixos), la qual cosa suposa rebaixes que arriben al 25 %.

“Volem donar una solució d’emancipació i de dignitat, facilitant la cohesió social i prioritzant l’accés a un habitatge a aquells col·lectius que més ho necessiten”, ha assenyalat Carlos Mazón, que també ha assegurat que l’habitatge social a la Comunitat Valenciana “és ja una realitat, i ha deixat de ser, com ocorria estos últims anys, una promesa que s’eternitza”.

**Rehabilitació de les escales 5 i 6**

El projecte de rehabilitació de la fase 1, que començarà dilluns que ve, inclou la millora de l’accessibilitat de l’edifici situat en les escales 5 i 6, mitjançant instal·lació d’ascensors i redistribució de les escales, una nova distribució interior dels habitatges, una intervenció estructural per mitjà d’una nova estructura metàl·lica, així com una millora de l’eficiència energètica amb la renovació de les instal·lacions i la incorporació d’un sistema d’aïllament de façanes i nova fusteria de PVC.

Les obres mantenen la volumetria completa de l’edifici respectant la façana de l’edifici i fent un buidatge interior, i es mantindrà la seua distribució original, dividida en dos vestíbuls i un nombre d’habitatges total de 20.

**Inici de la fase 2**

Quant a la fase 2 de les obres de rehabilitació del grup Miguel Hernández, que permetran que s’execute l’adequació dels habitatges socials de la resta de famílies que habiten en este conjunt d’edificis, comptarà amb una inversió d’11,9 milions d’euros i, igual que la fase 1, serà finançada amb fons Next Generation.

En concret, esta fase permetrà la rehabilitació integral dels edificis de la plaça María Yolanda Escrich, situats en els números 7 i 8 i 2,3,4, que engloben un total de 40 habitatges.

Fecha: 11/10/2023